Opuke

L'Opuke (nombre maorí, en anglés Mount Hutt) ye un mont situau a l'este d'as planas de Canterbury en a Isla d'o Sud de Nueva Zelanda, sobre l'alta val d'o río Rakaia y a 80 kilometros a l'ueste de Christchurch. A suya cima se debanta a 2.190 metros sobre o livel d'a mar.

Estación d'esqui
O mont ye seu d'una estación d'esquí alpín que representa a mayor aria esquiable d'a Isla d'o Sud (3,65 kilometros cuadraus), con un deslivel maximo de 683 metros.

As instalacions son aptas ta un amplo rango d'esquiadors, con una cinta ta prencipiants, pistas ta esquiadors con livel intermeyo u enantau y acceso a grans zonas difuera de pista. As pistas de mas livel d'a estacion son as que pasan entre a formación rocosa conoixida como "The Towers" (en aragonés "As Torres") y a cara sud d'o pico.  Entre os remontadors d'a estación se troba una telecadiera de seis plazas, un atra de cuatre, un atra triple y una cinta..

A temporada d'esquí va de chunio a octubre. Mount Hutt ye argüellosa d'haber estau siempre historicament a primera estación d'esquí en ubrir cada temporada. Manimenos, a empinada carretera d'acceso de trece kilometros fa que haiga d'estar zarrada constantment por o mal orache, lo que fa que siga conoixida con a embotada de "Mount Shut" (en aragonés "Mont Zarrau"). O 12 d'agosto de 2010, bi habió vientos de dica 200 km/h, fendo que a carretera d'acceso hese d'estar zarrada y deixando a 1.200 personas isoladas toda a nueit en a montanya, on habioron de pernoctar en os edificios d'a base d'a estación. A carretera tornó a ubir-se o día siguient. 

En no existir aloxamiento en a propia estación, a mayoría de vesitants gosan aloxar-se en a vecina Methven, a 35 menutos en auto dende a estación. A localidat d'Ashburton ye a 55 menutos y a ciudat de Christchurch a una hora y 45 menutos.

A estación d'esquí de Mount Hutt ye chestionada por a empresa NZSki chunto con as estacions de Coronet Peak y The Remarkables en Queenstown. O mont Hutt fue nombrau por o topografo Joseph Thomas d'a Canterbury Association en honor de John Hutt, un d'os primers miembros d'ista asociación. 

Fauna
Mientres os meses de verano se pueden trobar cuatre especies diferents de saltapericos alpins en l'aria que ocupa a estación. Entre istos son incluyius o Sigaus villosus, que puede trobar-se en as crestas, o Brachaspis nivalis, que vive en as tarteras de cantals, o Sigaus australis y o Paprides nitidus que viven en os praus de tussock. 

Referencias

Vinclos externos

  Pachina oficial d'a estación d'esquí de Mount Hutt
  Pachina oficial de nzski.com
  0800Snow Review on Mt Hutt
  New Zealand Ski 
  Info sobre a estación d'esquí

 Referencias 

Opuke